བར་གྱི་སྟེང་གཉིས་ཀྱི་ཡ་གྱལ་སྤུ་དེ་གུང་རྒྱལ་ནི་གྲི་གུམ་བཙན་པོ་དང་ཡུམ་ཀླུ་སྲིང་མེར་ལྕམ་གཉིས་ཀྱི་སྲས་སུ་འཁྲུངས་ཤིང་མཚན་གཞན་ལ་བྱ་ཁྲི་བཙན་པོ་ཡང་ཟེར་ལ།སྐུ་མཁར་ཕྱིང་བ་སྟག་རྩེ་བརྩིགས།འོམ་ཐང་སྨན་མཚོ་ཁབ་ཏུ་བཞེས།ཁོང་གིས་རུ་ལས་སྐྱེས་ཀྱི་ནུས་མཐུ་ལ་བརྟེན་ནས་ལོ་ངམ་ལ་དུག་སྦྱར་ཏེ་བཀུམ་ཞིང་།རུ་ལས་སྐྱེས་ཀྱིས་མྱང་རོ་ཤམ་པོར་དམག་དྲངས་ནས་ལོ་ངམ་གྱི་སྟོབས་ཤུགས་སྒོ་ཀུན་ནས་ཕམ་པར་མཛད་པ་ནི་ཏུན་ཧོང་ཡིག་རྙིང་ལས།ལོ་ངམ་གྱི་ཕོ་བརྒྱ་ནི་ཟངས་བུ་བརྒྱ་མགོ་ལ་བཀབ་ནས་ལྕེབས་སོ།།ལོ་མང་གྱི་མོ་བརྒྱ་ནི་སླ་ང་བརྒྱ་བྲང་ལ་སྦྱར་ཏེ་བརྒྱལ་ལོ།།མཁར་མྱང་རོ་ཤམ་པོ་ཕབ་བོ།།མི་རྣམས་བཙོན་དུ་བཟུང་།།དུད་འགྲོ་རྣམས་དཔའ་རྟགས་སུ་བཞེས།ཞེས་པ་བཞིན་ཡིན་ལ།ལོ་ངམ་ཕམ་རྗེས་སྲས་བྱ་ཁྲི་བཙན་པོ་གསེར་ཁྲི་ལ་མངའ་གསོལ་ནས་བཙན་པོའི་གདུང་རྒྱུད་རིམ་བྱོན་གྱིས་བོད་ཁམས་ལ་དབང་བསྒྱུར་མཛད་པས།མཚན་ལའང་བུ་དེ་ཀུན་ལས་རྒྱལ་ཞེས་གསོལ་ཞིང་ཕྱིས་སུ་སྤུ་དེའམ་པུ་དེ་གུང་རྒྱལ་ཞེས་སྒྲ་འགྱུར་བར་བཤད།རུ་ལས་སྐྱེས་ནི་སྤུ་དེ་གུང་རྒྱལ་གྱི་བློན་པོ་གཙོ་བོ་ཞིག་ཡིན་ལ་བོད་ཀྱི་མཛངས་བློན་བདུན་གྱི་དང་པོ་ཡིན།མཛངས་བའི་ལས་སུ་ཤིང་བསྲེག་སོལ་བ་བྱུང་།།དེ་ཡིས་རྡོ་བཞུ་གསེར་དངུལ་ཟངས་ལྕགས་བྱུང་།།ཤིང་ལ་མིག་ཕུག་གཤོལ་དང་གཉའ་ཤིང་བྱས།།ས་གཞི་བརྐོས་ནས་ཕུ་ཆུ་ཡུར་དུ་དྲངས།།རྨོན་པ་དོར་སྡེབ་སྤང་ཐང་ཞིང་དུ་རྨོས།།བརྒལ་བས་མི་ཐར་ཆུ་ལ་ཟམ་པ་བཙུགས།།བ་གླང་འབྲི་གཡག་ར་ལུག་ཁྱིམ་དུ་གསོས།།ཞེས་མཁས་པའི་དགའ་སྟོན་ལས་བྱུང་བ་བཞིན་ནོ།།